《送人泛海北归兼寄诸兄弟》
宋代·苏过

冥冥天水吞为一，夜依北斗占南北。危楼时吐蛟蜃气，半山忽隐长鲸脊。

起看樯头雉尾转，一帆千里日未足。此身何止轻鸿毛，到家始觉是真肉。

怪君胡为冒此险，象犀珠玉非所役。凛然风义照古人，尺书为我通消息。

我似当时常校尉，掘鼠餐毡从属国。茫茫海阔雁不到，长欲系书空悯默。

凭君为语诸季孟，耐事忍惭真子职。面唾勿嫌解自乾，盗金却偿安用诘。

杜门只作田舍子，地往江乡乘下泽。三吴想见稻如云，舶还时救陈蔡厄。

作者简介：（1072—1124）眉州眉山人，字叔党，号斜川居士。苏轼子。以荫任右承务郎。轼帅定武、谪岭南，唯过随行奉侍。徽宗建中靖国元年，轼卒，葬汝州郏城小峨眉山，遂家颍昌小斜川，因以为号。历监太原府税，知郾城县，晚年权通判中山府。能文，善书画，人称“小坡”。有《斜川集》。